CELEX: 32016R1056
Language: ro
Date: 2016-06-29 00:00:00
Title: Regulamentul de punere în aplicare (UE) 2016/1056 al Comisiei din 29 iunie 2016 de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active glifosat (Text cu relevanță pentru SEE)

30.6.2016   
            
            
               RO
            
            
               Jurnalul Oficial al Uniunii Europene
            
            
               L 173/52
            
         REGULAMENTUL DE PUNERE ÎN APLICARE (UE) 2016/1056 AL COMISIEI
   din 29 iunie 2016
   de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active glifosat
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
   întrucât:
   
               (1)
            
            
               Partea A din anexa la Regulamentul de punere în aplicare (UE) nr. 540/2011 al Comisiei (2) stabilește substanțele active considerate aprobate în conformitate cu Regulamentul (CE) nr. 1107/2009.
            
         
               (2)
            
            
               Perioada de aprobare a substanței active glifosat va expira la 30 iunie 2016. O cerere de reînnoire a includerii substanței respective în anexa I la Directiva 91/414/CEE a Consiliului (3) a fost depusă în conformitate cu articolul 4 din Regulamentul (UE) nr. 1141/2010 al Comisiei (4).
            
         
               (3)
            
            
               Datorită faptului că evaluarea substanței și decizia privind reînnoirea aprobării au fost amânate din motive independente de voința solicitantului, este posibil ca aprobarea substanței active să expire înainte de adoptarea unei decizii privind reînnoirea sa.
            
         
               (4)
            
            
               Ca urmare a constatărilor Agenției Internaționale pentru Cercetare în Domeniul Cancerului în ceea ce privește potențialul cancerigen al glifosatului, la 29 aprilie 2015, Comisia a solicitat Autorității Europene pentru Siguranța Alimentară (denumită în continuare „autoritatea”) să revizuiască informațiile care stau la baza respectivelor constatări și să le includă în concluziile sale. În contextul procedurii de evaluare prevăzute în Regulamentul (CE) nr. 1107/2009, autoritatea a concluzionat că este puțin probabil ca glifosatul să fie cancerigen pentru oameni și că dovezile disponibile nu ar justifica clasificarea armonizată a glifosatului în conformitate cu Regulamentul (CE) nr. 1272/2008 (5) în ceea ce privește potențialul său cancerigen. În acest context, autoritatea a reamintit, însă, că propunerile sale de clasificare formulate în contextul procedurii de evaluare prevăzute în Regulamentul (CE) nr. 1107/2009 nu sunt propuneri oficiale de clasificare armonizată în conformitate cu Regulamentul (CE) nr. 1272/2008.
            
         
               (5)
            
            
               La data de 22 iulie 2015 (6), statul membru raportor a indicat intenția sa de a prezenta un dosar privind clasificarea armonizată a glifosatului, inclusiv pentru clasa de pericol referitoare la cancerigenitate, în conformitate cu articolul 37 din Regulamentul (CE) nr. 1272/2008. La data de 17 martie 2016, statul membru raportor a prezentat acest dosar Agenției Europene pentru Produse Chimice, care trebuie să emită un aviz în conformitate cu articolul 37 alineatul (4) din Regulamentul (CE) nr. 1272/2008.
            
         
               (6)
            
            
               Constatările Agenției Internaționale pentru Cercetare în Domeniul Cancerului și propunerea de clasificare a autorității în ceea ce privește potențialul cancerigen al glifosatului sunt divergente. În plus, procedura de clasificare armonizată a glifosatului a fost deja inițiată. Discuțiile purtate la 18 și 19 mai 2016 în cadrul Comitetului permanent pentru plante, animale, produse alimentare și hrană pentru animale au arătat că, în situația specifică a glifosatului, o serie de state membre, în calitate de responsabili cu gestionarea riscurilor, au considerat că era necesar să aibă avizul Comitetului pentru evaluarea riscurilor din cadrul Agenției Europene pentru Produse Chimice cu privire la clasificarea armonizată în ceea ce privește cancerigenitatea glifosatului, înainte de luarea unei decizii cu privire la reînnoirea aprobării, deoarece un astfel de aviz ar putea fi relevant pentru aprobarea pe baza criteriilor prevăzute în Regulamentul (CE) nr. 1107/2009.
            
         
               (7)
            
            
               Având în vedere timpul necesar pentru evaluarea dosarului privind clasificarea armonizată, este necesar să se prelungească perioada de aprobare a substanței active până la finalul unei perioade de șase luni de la data primirii de către Comisie a avizului emis de Comitetul pentru evaluarea riscurilor din cadrul Agenției Europene pentru Produse Chimice, însă nu mai târziu de 31 decembrie 2017. După ce va primi avizul Comitetului pentru evaluarea riscurilor din cadrul Agenției Europene pentru Produse Chimice, Comisia va comunica data primirii în Jurnalul Oficial al Uniunii Europene.
            
         
               (8)
            
            
               Având în vedere scopul articolului 17 primul paragraf din Regulamentul (CE) nr. 1107/2009, în cazul în care, după primirea avizului emis de Comitetul pentru evaluarea riscurilor din cadrul Agenției Europene pentru Produse Chimice, Comisia ar adopta un regulament care prevede că aprobarea glifosatului nu este reînnoită deoarece nu sunt îndeplinite criteriile de aprobare, Comisia va stabili data de expirare a perioadei de aprobare la data intrării în vigoare a regulamentului care prevede că aprobarea glifosatului nu este reînnoită, chiar dacă această dată este anterioară datei de expirare a aprobării.
            
         
               (9)
            
            
               Luând în considerare prelungirea perioadei de aprobare a glifosatului prezentată în considerentele precedente și în lumina preocupărilor identificate de autoritate în ceea ce privește utilizarea substanței auxiliare polioxietilenamină (CAS nr. 61791-26-2) în produse de protecție a plantelor care conțin glifosat, Comisia va iniția cât mai curând posibil o revizuire a aprobării glifosatului în conformitate cu articolul 21 din Regulamentul (CE) nr. 1107/2009.
            
         
               (10)
            
            
               Prin urmare, Regulamentul de punere în aplicare (UE) nr. 540/2011 ar trebui modificat în consecință.
            
         
               (11)
            
            
               Ținând seama de faptul că aprobarea actuală a glifosatului expiră la 30 iunie 2016, prezentul regulament ar trebui să intre în vigoare cât mai curând posibil.
            
         
               (12)
            
            
               Comitetul permanent pentru plante, animale, produse alimentare și hrană pentru animale nu a emis un aviz în termenul stabilit de președintele său. S-a considerat necesar un act de punere în aplicare, iar președintele a prezentat proiectul actului de punere în aplicare Comitetului de apel în vederea unor deliberări suplimentare. Comitetul de apel nu a emis un aviz,
            
         ADOPTĂ PREZENTUL REGULAMENT:
   Articolul 1
   Modificarea Regulamentului de punere în aplicare (UE) nr. 540/2011
   În a șasea coloană, „Expirarea aprobării”, de la rubrica 25 pentru glifosat din partea A a anexei la Regulamentul de punere în aplicare (UE) nr. 540/2011, textul „30 iunie 2016” se înlocuiește cu textul „la șase luni de la data primirii de către Comisie a avizului emis de Comitetul pentru evaluarea riscurilor din cadrul Agenției Europene pentru Produse Chimice sau data de 31 decembrie 2017, dacă această dată este anterioară datei primirii avizului”.
   Articolul 2
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 309, 24.11.2009, p. 1.
   
      (2)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).
   
      (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).
   
      (4)  Regulamentul (UE) nr. 1141/2010 al Comisiei din 7 decembrie 2010 de stabilire a procedurii de reînnoire a includerii unui al doilea grup de substanțe active în anexa I la Directiva 91/414/CEE a Consiliului și de stabilire a listei substanțelor în cauză (JO L 322, 8.12.2010, p. 10).
   
      (5)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).
   
      (6)  Registrul de intenții al ECHA. Disponibil online la adresa: echa.europa.eu/web/guest/addressing-chemicals-of-concern/registry-of-intentions